यह काम आसान नहीं है। इस काम में उनकी मदद उनकी बहुत समृद्ध भाषा करती है। यह समृद्धि दो स्तरों की है। वे बिल्कुल सटीक वाक्य लिखती हैं- हालात के हिसाब से कभी घास और कभी नश्तर बनती भाषा उनके पास है। इस भाषा में लोक स्मृति, बोली-बानी का जो गाढ़ा रंग शामिल है, वह कई जगहों पर जैसे सूक्तियां और मुहावरे बनाता चलता है। दूसरी बात यह कि वे कहानियों के परिवेश के हिसाब से भाषा को बहुत कौशल के साथ बदलती हैं। पूर्वांचल की कथा भाषा अलग होती है, पहाड़ की अलग, राजनीतिक दर्प की भाषा अलग होती है पारिवारिक सरोकार की अलग।